Title: Et museum bliver til
Description: Med Ordrupgaard åbnede Danmarks første moderne museum i 1918. De første hundrede år fejres med udgivelsen af en rigt illustreret bog, der tager læseren med om bag facaden på det kendte nordsjællandske museum. Det var lidt af en sensation, da etatsråd Wilhelm Hansen og hans hustru Henny den 14. september 1918 åbnede dørene til deres nyopførte herskabsbolig og park i Ordrup for et fornemt, indbudt publikum. Ud over en prominent samling af dansk kunst fra guldaleren og samtiden, gemte Ordrupgaards sale nemlig også på en nyindkøbt samling af franske mesterværker fra det 19. og 20. århundrede. Dengang - og i dag - en af de betydeligste samlinger i Danmark og Nordeuropa. Her var Hammershøi, Monet og Renoir på væggene. Ordupgaard er i dag et levende, åbent museum, som eksisterer med og for sine besøgende. Med en tilbygning af stjernearkitekten Zaha Hadid i 2005, og åbningen af møbelarkitekt Finn Juhls hus i 2008, har museet fået en stærk arkitektonisk profil. Museet har ud over den faste samling skiftende særudstillinger og kunst under åben himmel i Kunstpark Ordrupgaard. I 2016 blev der tilføjet en kunstlegeplads med samtidskunst, hvor både børn og voksne kan komme i kontakt med kunstværkerne. Kunst i øjenhøjde, helt i Wilhelm Hansens ånd. Og med en ny tilbygning af den norske tegnestue Snøhetta, som åbner i 2020, sikres museets franske mesterværker for eftertiden - i en moderne, dynamisk arkitektur, der åbner sanserne. Ringen sluttes hundrede år efter, at Ordrupgaard første gang åbnede dørene.
Subjects: Art museums, Ordrupgaardsamlingen
Places: Denmark, Charlottenlund